Fl-ewwel messaġġ tradizzjonali ta’ żmien il-Milied u l-Ewwel tas-Sena mindu nħatret President ta’ Malta, il-President ta’ Malta Marie-Louise Coleiro sostniet li quddiem ir-realtajiet tal-lum, il-protokoll tas-silenzju huwa immorali. Il-President ikkundannat mingħajr ebda riservi t-tattiċi politiċi, u kull attakk fuq il-ħajja u d-dinjità tal-bniedem, il-vjolenza fid-djar, il-vjolenza permezz tad-dinja virtwali, il-vjolenza fit-toroq ta’ komunitajiet u popli sħaħ. Hija qalet li matul din is-sena, minn Gaża għas-Sirja; mill-Iraq għall-Afganistan; mill-Pakistan għal-Libja, mill-Ukrajina għan-Niġerja, rajna xeni tal-waħx, għadajjar tad-demm, biċċeriji umani li jwerwru u jnikktu lil kull min għandu għal qalbu l-ħajja u d-dinjità umana. Maħsuda bix-xeni riċenti ta’ massakru ta’ tfal f’istituzzjoni edukattiva fil-Pakistan, imnikkta bil-ħtif ta’ żgħażagħ fil-Messiku u tal-bniet fin-Niġerja, hija appellat biex l-2015 tkun is-sena fejn bħala poplu li jgħożż is-sliem, inkomplu nirrakkuntaw l-istejjer ta’ fejn il-bniedem falla meta poġġa l-vjolenza qabel il-ħniena u r-raġuni. Hija ħeġġet biex il-politika bla etika u l-militariżmu qerriedi u vjolenza oħra, jitrażżnu. Qalet li l-vjolenza ma tagħmilx distinzjoni bejn klassi soċjali, kulur tal-ġilda, sess, sesswalità, età, reliġjon, abbiltà u nazzjon. “Ma’ ħajjet il-bniedem ma nistgħux inqabblu fejn jaqbel. Għalhekk dak li ma rridux li jiġri lilna ma nistgħux inkunu indifferenti għax jiġri lil ħaddieħor”, qalet il-President. Hija saħqet fuq il-bżonn li naħdmu biex nagħmlu minn Malta, mudell ta’ għaqda u paċi. “Ejjew nagħmlu minn Malta, Belt Kapital fil-Mediterran għall-Paċi,” qalet il-President. Dwar pajjiżna, il-President qalet li f’dawn l-aħħar tnax-il xahar, innotat b’sodisfazzjon li ż-żewġ naħat tal-Kamra tar-Rappreżentanti ħadmu għalenija, bi ftit għarfien mill- media , fuq diversi liġijiet li tejbu l-ħajja ta’ kategoriji u saffi differenti tal-poplu Malti u Għawdxi. Qalet li pajjiżna esperjenza aktar tisħiħ fil-kamp tad-drittijiet ċivili, l-ekonomija kompliet tkattar il-ġid, u l-firxa ta’ servizzi soċjali, skemi, traħħis u għajnuniet finanzjarji ħaffew it-toqol tal-ħajja ta’ eluf ta’ ċittadini Maltin, uħud minnhom fir-riskju, jekk mhux taħt il-linja tal-faqar.  Xogħol tajjeb li fl-2015 jinħtieġ li jkompli jissaħħaħ. Tkellmet dwar l-erba’ anniversarji li pajjiżna ċċelebra tul l-2014, u qalet li dawn servew biex ilkoll nirriflettu dwar il-ġrajjiet li sawruna; riflessjoni li nittama li għenitna nagħrfu l-fatt li m’hemmx preżent mingħajr passat, li l-mixja storika hija wirt kollettiv, li l-istudju korrett tal-passat huwa indispensabbli għall-maturazzjoni ta’ poplu f’kuntest demokratiku, u li kull aspett tal-passat jeħtieġ jkun analizzat b’mod matur u kumpless. Hija żiedet tgħid li l-2014 ma kinitx nieqsa mill-morr. Numru ta’ istituzzjonijiet f’pajjiżna qalet li għadhom iridu jirbħu il-fiduċja sħiħa tal-poplu. Qalet li mingħajr dan l-irkupru, l-istituzzjonijiet ma jistgħux igawdu l-fiduċja tal-poplu. L-azzjoni f’dan il-kamp għandha tkun immedjata. Hawnhekk, ir-responsabbiltà hija kollettiva – tal-ħaddiema, ċivili u bl-uniformi, daqskemm hi tas-superjuri tagħhom u tal-politiċi. B’sodisfazzjon innotat il-pubblikazzjoni riċenti tal-politika strateġika nazzjonali kontra l-faqar u l-esklużjoni soċjali. Qalet li rridu niżguraw li l-2015 tkun is-sena fejn din il-ġlieda tissokta b’mod urġenti, u b’mod interdixxiplinarju u interministerjali. Sostniet li l-aqwa mod kif nistgħu nindirizzaw il-faqar huwa bix-xogħol soċjali fil-komunità, viċin it-tbatijiet u l-gwaj tan-nies. B’hekk biss qalet li l-ewwel nistgħu naraw b’għajnejna li n-nies ma jagħżlux li jgħixu l-faqar jew l-esklużjoni soċjali u, it-tieni, li l-komunità, meta apprezzata u mwieżna b’imħabba, b’impenn u b’kompetenza, għandha r-riżorsi biex toħroġ mit-tiġrib tagħha. Fil-messaġġ tagħha hija tkellmet ukoll dwar il-qasam edukattiv u ħeġġet lill-għalliema jkomplu bl-impenn u l-imħabba tagħhom lejn uliedna kif ukoll dwar il-qasam ambjentali fejn appellat biex noqogħdu attenti f’dak li nagħmlu. Fi tmiem tal-messaġ tagħha hija appellat biex il-poplu Malti jkompli jkun ġeneruż. “F’dan iż-żmien tant sabiħ, niftakru f’dawk fostna li għaddejjin minn mard serju, dawk li qed jirċievu kura speċjalizzata, kemm hawn Malta, kif ukoll dawk li jingħataw kura barra minn Malta, u dawk li nistgħu nsalvawlhom ħajjithom. Grazzi minn qalbi f’isem dawk kollha li ser jibbenefikaw mill-ġenerożità tagħkom,” temm tgħid il-President.